| **Vytautas Čepas** |
| --- |
| Gimė | 1948 m. spalio 17 d. (74 metai)Šiauliai |
| Sutuoktinis (-ė) | Ramutė Čepienė |
| Vaikai | Sigitas Čepas, Ieva Čepaitė-Broderich |
|  |
| Veikla | psichologas, politinis bei visuomenės veikėjas |
| Partija | 1993 m. LCS, 2003 m. LiCS, 2006 m. LLS, 2010 m. LSDP |
|  |
| Alma mater | 1976 m. Vilniaus universitetas |

**Vytautas Čepas** (g. 1948 m. spalio 17 d. Šiauliuose) – psichologas, Lietuvos ir Klaipėdos miesto politinis bei visuomenės veikėjas.

Biografija
----------

1955–1957 m. mokėsi Pakruojo vidurinėje mokykloje, 1957–1960 m. Lygumų vidurinėje mokykloje, 1960–1967 m. Biržų Juliaus Janonio vidurinėje ir 1-ojoje vidurinėje mokyklose. 1967–1968 m. dirbo Kauno dirbtinio pluošto gamykloje elektriku. 1968–1971 m. tarnavo SSRS kariniame Šiaurės laivyne. 1971–1976 m. studijavo Vilniaus valstybinio universiteto Istorijos fakultete, įgijo psichologo specialybę.

1976–1977 m. Klaipėdos milicijos valdybos Vaikų kambario, kriminalinės paieškos inspektorius. 1977–1978 m. Klaipėdos Raudonojo Kryžiaus ligoninės ir Klaipėdos psichoneurologinio dispanserio psichologas. 1978–1991 m. ŠPI Klaipėdos fakulteto dėstytojas, vyr. dėstytojas, docentas. 1981–1984 m. studijavo Vilniaus universiteto aspirantūroje. 1986 m. psichologijos mokslų kandidatas.

1995–1996 m. banko „Litimpeks" Klaipėdos filialo vadovas. 2000–2001 m. UAB „Itera Lietuva" atstovas spaudai, UAB „Publicum "projektų direktorius. 2001–2004 m. regioninėje televizijoje „Balticum TV" vedė tiesiogines diskusijų laidas „Ant svarstyklių" ir „Proto aistros". 2002–2004 m. UAB „Hondera" direktorius. Nuo 2009 m. Klaipėdos universiteto docentas.

Laikraščiuose „Klaipėda", „Vakarų ekspresas", „Mažoji Lietuva", „Vakarinės naujienos", „Darbininkų balsas", „Šilalės artojas", „Respublika", „Lietuvos žinios" ir kt. publikavo apie 1500 straipsnių. Lietuvos psichologų draugijos narys. Nuo 2009 m. Lietuvos rašytojų sąjungos narys. Pomėgiai – literatūra, sportas, rašymas. Žmona Ramutė – Klaipėdos universiteto docentė, sūnus Sigitas – advokatas, duktė Ieva Broderick gyvena ir dirba Airijoje, Korko mieste.

Politinė veikla
---------------

Vytautas Čepas (kairėje) su Alfonsu Žaliu Klaipėdoje, rugsėjis 1992 m.
1988 m. aktyviai įsitraukė į Lietuvos Persitvarkymo Sąjūdžio veiklą, buvo vienas iš Klaipėdos Sąjūdžio steigėjų, LPS Seimo narys. 1993–2003 m. Lietuvos centro sąjungos narys, 2003–2005 m. Liberalų ir centro sąjungos narys, nuo 2006 m. Lietuvos liberalų sąjūdžio, nuo 2010 m. LSDP Klaipėdos skyriaus narys.

1989–1990 m. SSRS liaudies deputatas. 1990–1995 m. Klaipėdos miesto tarybos deputatas, Tarybos pirmininkas, 1995–2004 m. ir nuo 2011 m. Klaipėdos miesto savivaldybės tarybos narys. 1994–1996 m. Europos Tarybos Vietos ir regionų valdžių kongreso Stasbūre narys.

1996–2000 m. ir 2004–2008 m. LR Seimo narys.

Prieštaringas dujų antkainių projektas
--------------------------------------

2005 m. Vytautas Čepas, tuo metu būdamas liberalu, teikė gamtinių dujų įstatymo pataisą, parengtą įmonėje „Savel". Jo siūlomos pataisos formuluotė siūlė neleisti Kainų komisijai nustatyti viršutinės dujų tiekimo kainų ribos kai nepagrįstai didinamos dujų kainos arba kai dujų tiekimo kaina daugiau nei 15 proc. viršija jų pirkimo kainą. Ši pataisa būtų buvusi naudinga tik vienai įmonei – „Dujotekanai", kuri iš „Gazprom" perkamas dujas Lietuvos įmonėms pardavinėjo iki 30 % brangiau.

Bibliografija
-------------

* Grumingas: nuo aušros iki sutemų / Vytautas Čepas; sudarė ir redagavo Aleksandras Žalys. – Klaipėda: Klaipėdos universiteto leidykla, 1998. – 589 p. – ISBN 9986-505-79-8
* Ružavo vilko ilgesys: publicistika. – Klaipėda: Eglės leidykla, 2004. – 244 p.: iliustr. – ISBN 9955-542-10-1
* Po saule keičiasi tik laikas: romanas. – Vilnius: Alma littera, 2008. – 486 p. – ISBN 978-9955-38-128-0
* Vienišų moterų meilė: žvirbliai prausiasi dulkėse: romanas. – Vilnius: Versus aureus, 2012. – 419 p. – ISBN 978-9955-34-371-4
* Dviejų serijų televizijos filmo „Spalio metamorfozės" scenarijus.

Įvertinimas
-----------

* 2000 m. Lietuvos nepriklausomybės medalis
* 2020 m. Klaipėdos universiteto garbės daktaras

Šaltiniai
---------

1. ↑
2. ↑   Archyvuota kopija 2013-11-04 iš Wayback Machine projekto.
3. ↑   Archyvuota kopija 2012-01-18 iš Wayback Machine projekto.
4. ↑  *Vytautas Čepas*. Visuotinė lietuvių enciklopedija, T. IV (Chakasija-Diržių kapinynas). – Vilnius: Mokslo ir enciklopedijų leidybos institutas, 2003. 304 psl.
5. ↑  2004-2008 m. kadencijos Seimo narys
6. ↑  Dėl Lietuvos respublikos gamtinių dujų įstatymo pakeitimo įstatymo projekto (nr. xp-69) 23 straipsnio 3 dalies, 2005-02-04
7. ↑